ঘন কুয়াশায় কলকাতা এয়ারপোর্টে বিঘ্নিত বিমান চলাচল

ওয়েব ডেস্ক: মাঘের মাঝামাঝি হতে চলল। অথচ এবছর শীতের (Winter) দেখা নেই। কথায় বলা হয়, আধা মাঘে কম্বল কাঁধে। অবশ্য এখন ব্লাঙ্কেটের যুগ। তবে আচমকাই বৃহস্পতিবার কুয়াশায় ঢাকল কলকাতা শহর। কুয়াশার সঙ্গে শীতের সম্পর্কটা বেশ মজার। সমানুপাতিক আবার ব্যস্তানুপাতিক। শীতেই কুয়াশার দেখা মেলে। আবার কুয়াশা বেশি (Dense Fog) হলে শীত কম অনুভূত হয়। সেরকমই একটা ফিলগুড আবহাওয়ায় (Weather) লক্ষ্মীবারের দিন শুরু হয়। তবে এই কুয়াশার জেরে দৃশ্যমানতা কম থাকায় সমস্যায় পড়েন দূর থেকে ভোরের দিকে কলকাতা ও সংলগ্ন এলাকাতে আসা ছোট ব্যবসায়ীরা। কেউ শহরে মাছের ব্যবসা করেন, কেউ দূর গ্রাম থেকে সব্জি নিয়ে আসেন। আবার ব্যক্তিগত গাড়ি নিয়ে অফিস যাওয়ার পথে সমস্যায় পড়েছেন অনেকে। তবে সবচেয়ে বেশি সমস্যায় পড়েছে উড়ান পরিবহণ। ঘন কুয়াশায় দৃশ্যমানতা এতটা কমে যায় যে কিছুই দেখা যাচ্ছিল না। যার ফলে কলকাতা আন্তর্জাতিক বিমানবন্দর (Kolkata International Airport) থেকে একের পর এক বিমান পরিষেবা ধাক্কা খেয়েছে। উড়ানের অনুমতি দেওয়া হয়নি।

কলকাতা বিমাবন্দর সূত্রে জানা গিয়েছে, ভোর পাঁচটা থেকে সকাল ১০ টা পর্যন্ত কুয়াশার সমস্যায় বিমান পরিবহণে বিঘ্ন ঘটেছে। অন্তত ৭২টি বিমান চলাচলে এদিন সমস্যা তৈরি হয়েছে। কলকাতা বিমানবন্দরের এক আধিকারিক জানিয়েছেন, ৩৯টি বিমান ওড়ার ও ২১টি বিমান নামার অনুমতি দেওয়া হয়নি। ১২টি বিমান কলকাতা বিমাবন্দরের বদলে অন্য রুট দিয়ে গিয়েছে।

আরও পড়ুন: কুয়াশার চাদরে আচ্ছন্ন কলকাতা সহ রাজ্য, হবে কি তাপমাত্রার হেরফের!

এদিন শহর কলকাতার সর্বনিম্ন তাপমাত্রা ছিল ১৭ ডিগ্রি সেলসিয়াস। ঘন কুয়াশার জেরে বেলা পর্যন্ত রোদের দেখা মেলেনি।

দেখুন অন্য খবর: